SKRIFTLIG FORESPØRGSEL E-0678/01

af Monica Frassoni (Verts/ALE) til Kommissionen

(8. marts 2001)

Om: Forbindelsesvej mellem motorvej A4 og adgangsvejen til Gardaland i Castelnuovo og Lazise kommuner (Italien)

I svaret på forespørgsel P-0198/00(1) og E-2653/00(2) om udvidelsen af adgangsvejen, Via Derna, til forlystelsesparken Gardaland har Kommissionen oplyst, at de regionale bestemmelser ikke stiller krav om en miljøindvirkningsvurdering. Det stykke af vejen, der ligger i Castelnuovo kommune, er nemlig kortere end de 5 km, der er tærsklen for sekundære veje uden for byerne, som går igennem følsomme områder(3).

Projektet er imidlertid langt mere omfattende, idet det er hensigten at forbinde Gardaland med motorvej A4 med en 4-sporet landevej. Ud over det stykke af Via Derna, der går fra hovedvej SS 249 Gardesana og fortsætter ind i Castelnuovo kommune, berører forbindelsen også på flere steder den i Lazise kommune beliggende del af Via Derna, som skal forbindes med hovedvej SS 450 Napoleonica og fra det sted, hvor SS 450 støder til hovedvej SS 11 i landsbyen Cavalcaselle, føres videre til motorvej A4 ad en nyanlagt vej på 800 meter. På det sted, hvor den nye vej kobles på motorvejen, vil der blive opført vejbetalingsanlæg. Vi er vidne til et eksempel på, hvordan bestemmelserne om miljøindvirkningsvurderinger omgås. Projektet er i første omgang udarbejdet af Gardalands egne teknikere og efterfølgende overtaget af Castelnuovo kommune, som dernæst har fremlagt det på en række møder og sendt det videre til Lazise kommune, provinsen Verona, vejmyndighederne i Venezia og koncessionshaveren for motorvej A4 mellem Brescia og Padova. Med undtagelse af Castelnuovo kommune har ingen af de involverede parter taget stilling til den strækning, der angår dem. Problemet består i, at parterne måske forelægger planerne for de enkelte dele af den nye vej, der skal forbinde Gardaland med det nye motorvejsbetalingsanlæg, på forskellige tidspunkter uden at der bliver gennemført en miljøindvirkningsvurdering, selv om forbindelsesvejens samlede længde bliver ca. 5,5 km.

Mener Kommissionen ikke, at forbindelsesvejen mellem Gardaland og motorvej A4 bør betragtes som et samlet projekt og derfor bør underkastes en miljøindvirkningsvurdering, og at man i denne sammenhæng bør tage i betragtning, at Castelnuovo kommune også er berørt af andre infrastrukturprojekter, f.eks. den nye højhastighedsbane fra Milano til Verona og den nye aflastningsvej for hovedvej SS 11, som vil blive føjet til de allerede eksisterende infrastrukturer (SS 11, motorvej A4, jernbanen mellem Milano og Venezia), der er samlet på en meget lille område?

Mener Kommissionen ikke, at der bør gennemføres miljøindvirkningsvurderinger af de nye frakørsler på SS 249, SS 450, den nye SS 11 og A4?

(1) EFT C 303 E af 24.10.2000, s. 60.

(2) EFT C 136 E af 8.5.2001, s. 68.

(3) Som anført i bilag D til regionallov nr. 10 af 26.3.1999 om VVM.

Samlet svar afgivet på Kommissionens vegne af Margot Wallström på skriftlige forespørgsler E-0676/01, E-0677/01 og E-0678/01

(11. maj 2001)

Som supplement til sit svar på det ærede medlems skriftlige forespørgsel E-2653/2000(1) om opførelse af en anløbsbro ved Gardasøens bred til at servicere forlystelsesparken Gardaland, der er beliggende i Ronchi di Castelnuovo del Garda (provinsen Verona) i et område, der er foreslået som lokalitet af fællesskabsbetydning med referencen Basso Garda IT3210018 i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2), vil Kommissionen gerne fremhæve følgende.

Artikel 6 i direktiv 92/43/EØF indeholder bevaringskrav hvad angår særlige bevaringsområder. I henhold til artikel 4, stk. 5, i direktiv 92/43/EØF gælder disse krav ligeledes for lokaliteter af fællesskabsbetydning, når de på basis af listen over foreslåede lokaliteter af fællesskabsbetydning er blevet vedtaget efter proceduren i artikel 4, stk. 2. I øjeblikket er der endnu ikke blevet udpeget særlige bevaringsområder, og listen over lokaliteter af fællesskabsbetydning er endnu ikke blevet vedtaget. Med henvisning til de foreslåede lokaliteter af fællesskabsbetydning, især når de omfatter prioriterede levesteder og arter, har medlemsstaterne imidlertid visse forpligtelser til at handle på en sådan måde, at det sikres, at direktivets mål ikke bringes i fare. Selv i mangel af en fællesskabsliste rådes medlemsstaterne til i det mindste at afholde sig fra alle aktiviteter, der måtte forringe en foreslået lokalitet.

Den foreslåede lokalitet, Basso Garda IT3210018, indeholder ikke prioriterede levesteder eller arter. På grundlag af de oplysninger, det ærede medlem har givet, og i mangel af klagegrunde hvad angår anvendelsen af fællesskabslovgivningen, kan der ikke fastslås nogen overtrædelse af direktiv 92/43/EØF i øjeblikket i det specifikke tilfælde.

Med hensyn til det vejprojekt, det ærede medlem nævner (dvs. motortrafikvejen SS 450, fra krydset med SS 11 ved Cavalcaselle til den østlige del af Peschiera del Garda-omkørselsvejen, den del der forbinder landsbyen Rovizza med den vestlige del af samme omkørselsvej og forbindelsen mellem Gardaland og A4-motorvejen ved hjælp af en 4-sporet hurtigvej), kunne de omfattes af fællesskabslovgivningen om

vurdering af virkninger på miljøet (VVM) som fastsat i Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters virkninger på miljøet(3).

Kommissionen, der ikke har kendskab til det af det ærede medlem beskrevne forhold, vil træffe hensigtsmæssige tiltag til at indsamle detaljerede oplysninger herom og sikre, at fællesskabslovgivningen overholdes.

Kommissionen vil gerne understrege, at medlemsstaternes skal sørge for, at målsætningerne i fællesskabslovgivningen om VVM ikke omgås gennem en opdeling af projekter. Der skal altid tages hensyn til projekters kumulative virkninger, når de samlet måtte få væsentlige virkninger på miljøet.

(1) EFT C 136 E af 8.5.2001, s. 68.

(2) EFT L 206 af 22.7.1992.

(3) EFT L 73 af 14.3.1997.